b'\n_START_ARTICLE_\nRazodetje (Apokalipsa)\n_START_PARAGRAPH_\nRazodetje ali Apokalipsa je zadnja knjiga Svetega pisma Nove zaveze._NEWLINE_Slovenski naslov Razodetje je dobesedni prevod gr\xc5\xa1kega naslova \xe1\xbc\x88\xcf\x80\xce\xbf\xce\xba\xce\xac\xce\xbb\xcf\x85\xcf\x88\xce\xb9\xcf\x82 [Apok\xc3\xa1lypsis], ki pomeni odstiranje, razkrivanje ne\xc4\x8desa skrivnega._NEWLINE_Pisec Razodetja se predstavi kot Janez - po kr\xc5\xa1\xc4\x8danski tradiciji je to apostol Janez Evangelist. Janez naj bi napisal Razodetje, ko je \xc5\xbeivel v izgnanstvu na otoku Patmosu. Zapisano je bilo verjetno okoli leta 95. Za\xc4\x8dne se s kratkim uvodom, ki mu sledi nagovor sedmerim Cerkvam. Glavni del knjige predstavlja opis Janezovih videnj o koncu sveta.\n_START_SECTION_\nRazlaga\n_START_PARAGRAPH_\nRazodetje spada pod apokalipti\xc4\x8dno literaturo. To zelo pogosto najdemo v judovski literaturi, ki se je raz\xc5\xa1irjala med Judi v \xc4\x8dasu preganjanj. Za to literarno zvrst so zna\xc4\x8dilna videnja, ki prihajajo od Boga in posredujejo Bo\xc5\xbeje na\xc4\x8drte. Tukaj je \xc4\x8dlovek videc, ki vidi ali sli\xc5\xa1i stvari posredovane od Boga. Videc prerokb svoja videnja izrazi v besedah in simbolih, pogosto na nerazumljiv na\xc4\x8din in \xc5\xbeeli bralcu pribli\xc5\xbeati obmo\xc4\x8dje svetega in sporo\xc4\x8dila. Zna\xc4\x8dilne so alegorije, skrita namigovanja in nerazumljive prispodobe. Vpra\xc5\xa1anja in odgovori apokalipti\xc4\x8dne misli se pogosto izra\xc5\xbeajo v molitveni obliki, v pro\xc5\xa1njah in zahvalnih molitvah._NEWLINE_Knjiga je eshaotolo\xc5\xa1ko usmerjena in poudarja Bo\xc5\xbeji na\xc4\x8drt, ki se bo v prihodnosti uresni\xc4\x8dil. Vladavina zla je le za\xc4\x8dasna, ob koncu \xc4\x8dasov bo zmagala in ostala le vladavina Boga._NEWLINE_Sporo\xc4\x8dilo Razodetja je naznan\xc3\xadlo prihodnjega Gospodovega prihoda, paruzije. Kristusovo kraljestvo za vidca Razodetja ni dogodek, ki bo pri\xc5\xa1el, ampak je stvarnost, ki se je \xc5\xbee za\xc4\x8dela in misti\xc4\x8dno preobra\xc5\xbea zgodovino. Drugi Gospodov prihod in poslednja sodba do konca uresni\xc4\x8dujeta to, kar se misti\xc4\x8dno dogaja \xc5\xbee danes v na videz stihijskem poteku zgodovine.'